Шарл д’Орлеан
Песен

Превод от френски: Кирил Кадийски, 2004

chitanka.info

Отрада моя, страст и властна господарка,

понеже няма как да бъда все до вас,

остава споменът за нежната ви власт

и образът, не спрял в съня ми да се мярка.

Кураж ми вдъхвате, че всичко тук е с мярка,

че времето лети и идва моят час.

Отрада моя, страст и властна господарка —

понеже няма как да бъда все до вас.

Такава пустота и скръб в гръдта ми жарка,

сърцето отлетя след вас — и мрак, и мраз

в гръдта ми ще царят, докле не зърна аз

отново младостта и хубостта ви ярка,

отрада моя, страст и властна господарка.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.